EHTY:n varainhoitovuotta 1998 koskeva vuosikertomus sekä komission vastaus



Virallinen lehti nro C 338 , 25/11/1999 s. 0001 - 0008



EHTY:n varainhoitovuotta 1998 koskeva vuosikertomus sekä komission vastaus (1999/C 338/01) (EHTY:n perustamissopimuksen 45 c artiklan 4 kohta ja 21 päivänä joulukuuta 1977 annetun varainhoitoasetuksen, sellaisena kuin se on viimeksi muutettuna 17 päivänä joulukuuta 1998 annetulla neuvoston asetuksella (EY, EHTY, Euratom) N:o 2779/98, 88 artikla) SISÄLLYS >TAULUKON PAIKKA> ENSIMMÄINEN LUKU EHTY:N VAKAVARAISUUS JA PÄÄTOIMINTOJEN KEHITYS Johdanto 1. Tässä luvussa käsitellään EHTY:n vakavaraisuutta 31. joulukuuta 1998 sekä varainhoitovuoden 1998 talousarvioon ja rahoitustoimintaan liittyviä EHTY:n päätoimintoja. EHTY:n vakavaraisuudella on erityisen tärkeä merkitys etenkin seuraavista syistä: a) Omista varoista myönnettäviä, määrältään vähäisiä lainoja lukuun ottamatta EHTY:n lainat rahoitetaan lainanotolla pankeista tai laskemalla liikkeeseen joukkovelkakirjoja. On siis tärkeää, että EHTY:llä on paras mahdollinen luokitus rahoitusmarkkinoilla. Tämä puolestaan edellyttää erittäin korkeaa vakavaraisuusastetta. b) Koska EHTY:n myöntämien lainojen ehdot ovat (korkojen, valuuttojen ja erääntymisaikataulujen osalta) enimmäkseen samat kuin niitä varten otettujen lainojen ehdot, EHTY:n pankkitoimintaan kohdistuva suurin riski on myönnettyjen lainojen takaisinmaksun saamatta jääminen. Muita riskejä saattaa esiintyä, mikäli lainanoton ja -annon välinen tasapaino häiriintyy velallisen laiminlyönnin vuoksi. c) Pariisin sopimus päättyy vuonna 2002. Erityisesti EHTY:n omien varojen kehitystä olisi tarkkailtava vakavaraisuuden varmistamiseksi sopimuksen päättymiseen asti ja vielä sen jälkeenkin, jotta jäljellä olevien ottolainojen hoito olisi turvattu. EHTY:n vakavaraisuus Vakavaraisuussuhde 2. Vuodesta 1994 lähtien EHTY:n vakavaraisuuden arvioimisessa on käytetty ensisijaisena keinona tätä tarkoitusta varten neuvoston direktiivissä 89/647/ETY(1) määriteltyä suhdelukua. Kyseisen suhdeluvun nimittäjään sisältyvät direktiivin mukaisesti painotettuina sekä varojen erät että taseen ulkopuoliset erät. Komissio sisällyttää kuitenkin suhdeluvun osoittajaan takuurahaston ja voittovarat, mutta ei muita eriä, vaikka niitä voitaisiin myös pitää EHTY:n omina varoina. Vakavaraisuussuhteen laskennassa käytetty omien varojen määritelmä vastaa direktiivin tulkintaa, toisin sanoen arviointia voidaan pitää riittävän varovaisena. 3. EHTY:n vakavaraisuussuhde 31. joulukuuta 1998 oli 32,8 prosenttia, kun se 31. joulukuuta 1997 oli 28,3 prosenttia. Tämä kehitys, joka johtuu takuurahaston kasvusta (+ 6 prosenttia) ja etenkin antolainojen jäljellä olevan määrän merkittävästä pienentymisestä, vastaa komission päätöstä(2), jonka mukaan rahastot nostetaan sellaiselle tasolle, että ne kattavat sataprosenttisesti lainat, joiden laina-aika päättyy vuoden 2002 jälkeen ja joille ei ole myönnetty valtiontakausta. Näin ollen vakavaraisuussuhde tulee asteittain nousemaan kohti 100 prosentin tasoa. Suuria riskikeskittymiä varten tehty varaus 4. EHTY:n toiminnan tasoon vaikuttaa jo nyt merkittävästi se, että Pariisin sopimuksen voimassaolo päättyy vuonna 2002. EHTY:n myöntämien lainojen kokonaismäärä pienenee asteittain ja kohdistuu yhä harvalukuisempiin velallisiin. Kolmansiin osapuoliin nähden tehtyjen sitoumusten keskittymisestä aiheutuu riski, jonka osalta neuvosto on antanut direktiivin luottolaitosten suurten riskikeskittymien valvonnasta ja tarkastamisesta(3). Tilintarkastustuomioistuin on muistuttanut kahdesta direktiivissä säädetystä rajoituksesta EHTY:n varainhoitovuosia 1994 (kohta 1.5) ja 1995 (kohta 1.6) koskevissa kertomuksissaan(4). 5. Keskittymiseen liittyvän riskin kattamiseksi komissio teki vuonna 1995 varauksen suuria riskikeskittymiä varten. Varauksen määrä lasketaan molempien edellä mainittujen rajoitusten ylitysten määrän perusteella neuvoston direktiivin 93/6/ETY(5) liitteessä VI määrätyllä tavalla. Vaikka direktiiviä ei tosiasiassa olisikaan sovellettava EHTY:n tilanteeseen, tämän lähestymistavan ansiosta voidaan noudattaa riittävän varovaista menettelytapaa aiemmista toimista aiheutuneiden ylitysten suhteen. Varaus oli 27 miljoonaa ecua 31. joulukuuta 1997 ja 23 miljoonaa ecua 31. joulukuuta 1998. Varausmäärän muuttuminen johtuu kyseisten taseen vastaavaa-puolen erien pienentymisestä, joka on seurausta vuoden 1998 aikana toteutuneista takaisinmaksuista. Kohdennetut luottotappiovaraukset 6. Tilinpäätöksiä koskevien neuvoston direktiivien mukaisesti(6) taseen vastaavaa-puolen erät on uudelleenarvostettava yksitellen tilinpäätösvaiheessa, ja tuolloin on tarvittaessa tehtävä kohdennetut luottotappiovaraukset. Antolainoja (korot mukaan luettuna) koskevien kohdennettujen luottotappiovarausten määrä oli 130 miljoonaa ecua 31. joulukuuta 1998(7), kun vastaava määrä oli 170 miljoonaa ecua 31. joulukuuta 1997; varausten määrä laski toisin sanoen 24 prosenttia. Tämä lasku johtuu siitä, että taseen "Arvopaperit"-kohtaan siirrettiin eräs saaminen(8) - sekä vastaava luottotappiovaraus - jossa takaisinmaksun laiminlyönyt velallinen oli velkansa uudelleenjärjestelyn yhteydessä laskenut liikkeeseen vuonna 1998 uusia rahoitusvälineitä korvatakseen osan ottolainoistaan. Ilman tätä siirtoa luottotappiovaraus olisi ollut 185,2 miljoonaa ecua. 7. Komissio on tehnyt taloudellista tilaa koskevat analyysit muiden riskivelallisten eli sellaisten velallisten osalta, joiden EHTY:ltä saamilla lainoilla ei ole ensiluokkaisia vakuuksia(9), ja kirjannut tarvittavat luottotappiovaraukset. EHTY:n varojen ja niiden käytön muuttuminen 8. Vuonna 1998 EHTY:n toiminnallista talousarviota koskevat sitoumukset vähenivät edelleen (14,9 prosenttia, ks. taulukko 1). Suurimpana syynä tähän kehitykseen on uudelleenmukautumistukien väheneminen (- 25,1 miljoonaa ecua), ja toisena, vähemmän tärkeänä syynä on uusien korkotukien puuttuminen, sillä korkotuettuja lainoja ei myönnetty vuonna 1998(10). Maksusitoumukset olivat sitä paitsi 60 miljoonaa ecua budjetoitua pienemmät, sillä uudelleenmukautumistuet (perinteiset tuet ja sosiaalinen osa, - 30 miljoonaa ecua) ja uudelleensuuntautumistuet (- 30 miljoonaa ecua) pienenivät. Mitä tulee varsinkin uudelleensuuntautumistukiin, komissio esitti 10. kesäkuuta 1998 ehdotuksen EHTY:n perustamissopimuksen 95 artiklaan perustuvaksi päätökseksi, jonka mukaan 60 miljoonaa ecua (30 miljoonaa ecua vuonna 1998 ja sama määrä vuonna 1999) siirrettäisiin toiminnallisesta talousarviosta Euroopan unionin yleiseen talousarvioon Rechar II ja Resider II -yhteisöaloitteiden vahvistamiseksi(11). Koska neuvostolta ei saatu puoltavaa lausuntoa, ehdotusta ei hyväksytty eikä siirtoa näin ollen toteutettu. 9. Varojen laskusuuntaus jatkui vuonna 1997 tapahtuneen satunnaisen kasvun jälkeen(12). Tämän kehityksen taustalla on pääasiassa kaksi vastakkaista tekijää: kyseessä oli toisaalta ensimmäinen vuosi, jolta EHTY-maksuja ei enää kannettu, ja toisaalta järjestyksessä toinen peräkkäinen vuosi, jona peruuntuneiden sitoumusten määrä oli varsin suuri. 10. Arvioista poiketen talousarvioon liittyvä toiminta oli puolestaan jo kolmatta peräkkäistä vuotta ylijäämäinen, minkä vuoksi oli mahdollista vahvistaa entisestään takuurahastoa (+ 30 miljoonaa ecua) sekä suurentaa EHTY:n toiminnallista talousarviota varten käytettävissä olevaa varausta (+ 26 miljoonaa ecua, ks. taulukot 2 ja 3). Varausta tullaan tarpeen mukaan käyttämään seuraavina varainhoitovuosina. EHTY:n taseen kehitys 11. EHTY:n taseen loppusumma pienentyi 903 miljoonaa ecua (15,2 prosenttia) 31. joulukuuta 1997 ja 31. joulukuuta 1998 välisenä aikana (ks. taulukko 4). Pieneneminen johtuu pääasiassa siitä, että lainavaroin rahoitettujen antolainojen jäljellä oleva määrä on vähentynyt: varainhoitovuonna 1998 EHTY sai lainojen takaisinmaksuina 690,6 miljoonaa ecua, kun taas EHTY suoritti uusiin annettuihin lainoihin perustuvia maksuja ainoastaan 19,7 miljoonaa ecua (ks. taulukko 5). 12. Lainavaroin rahoitettujen antolainojen jäljellä oleva määrä, joka oli 2898 miljoonaa ecua 31. joulukuuta 1998, pienenee noin 730 miljoonaan ecuun 23. heinäkuuta 2002 mennessä (ennen luottotappiovarauksia); lähes 90 prosenttia tästä määrästä on myönnetty ilman ensiluokkaista vakuutta. Viimeinen näistä lainoista erääntyy vuonna 2019. Edellä mainitut luvut on laskettu ennen 31. joulukuuta 1998 maksettujen lainojen perusteella. Komission tekemän päätöksen mukaan(13) rahastoja ei ole määrä käyttää sellaisten uusien lainojen myöntämiseen, jotka erääntyisivät EHTY:n perustamissopimuksen voimassaolon päättymisen jälkeen. 13. EHTY:n taseessa 31. joulukuuta 1998 käteisvaratilien osuus vastaavaa-puolen eristä oli 39 prosenttia eli käteisvarat muodostivat toiseksi suurimman erän annettujen lainojen jälkeen. Kyseiset tilit sekä niiden tärkeimmät vastaerät vastattavaa-puolella käyvät ilmi taulukosta 6. Loppupäätelmä 14. Varainhoitovuosi 1998 oli kolmas peräkkäinen ylijäämäinen vuosi kahdesta syystä: peruuntuneiden sitoumusten taso oli merkittävä, ja maksusitoumukset toteutuivat arvioitua pienempinä. Ylijäämän ansiosta EHTY pystyi lisäämään huomattavasti vakavaraisuuttaan ja tekemään tarvittavat varaukset ja luottotappiovaraukset. 15. Kartutettujen rahastojen tarkoituksena on taata EHTY:n perustamissopimuksen päättymisen lähetessä talousarviotoimien loppuunsaattaminen siitä huolimatta, että EHTY-maksu poistui vuonna 1998. Lisäksi rahastojen avulla on määrä nostaa takuurahasto asteittain tasolle, joka vastaa 100:aa prosenttia sellaisten annettujen lainojen jäljellä olevasta määrästä (kohdennettujen luottotappiovarausten vähentämisen jälkeen), joilta puuttuu jäsenvaltion takaus ja joita ei ole maksettu takaisin 23. heinäkuuta 2002 mennessä. Eurooppa-neuvoston Amsterdamissa hyväksymään kasvua ja työllisyyttä koskevaan päätöslauselmaan sisältyneiden linjausten mukaan tuona päivänä käytettävissä olevat rahastot suunnataan hiili- ja teräsalojen tutkimusrahastoon. TOINEN LUKU EHTY:Ä KOSKEVA TARKASTUSLAUSUMA 16. Tilintarkastustuomioistuin on tarkastanut Euroopan hiili- ja teräsyhteisön (EHTY) tilit EHTY:n perustamissopimuksen 45 c artiklan mukaisesti antaakseen Euroopan parlamentille ja neuvostolle lausuman tilien luotettavuudesta sekä tilien perustana olevien toimien laillisuudesta ja asianmukaisuudesta. 17. Kyseisillä tileillä tarkoitetaan 31. joulukuuta 1998 päivättyä EHTY:n tilinpäätöstä, joka on laadittu komission vastuulla ja julkaistu Euroopan yhteisöjen virallisessa lehdessä(14). 18. Kertomuksessaan EHTY:n tilinpäätöksestä 31 päivänä joulukuuta 1998(15), joka vastaa tilien luotettavuudesta annettavaa tarkastuslausumaa ja joka julkaistaan yhdessä kyseisen tilinpäätöksen kanssa, tilintarkastustuomioistuin toteaa, että tilinpäätös "antaa oikean kuvan Euroopan hiili- ja teräsyhteisön varoista ja taloudellisesta tilanteesta 31 päivänä joulukuuta 1998 sekä yhteisön toiminnan tuloksesta samana päivänä päättyneeltä varainhoitovuodelta". 19. EHTY:n varainhoitovuotta 1998 koskevien tilien perustana olevien toimien laillisuuden ja asianmukaisuuden tilintarkastustuomioistuin on tarkastanut kansainvälisellä tasolla yleisesti hyväksytyn tilintarkastuskäytännön mukaisesti. Tarkastus pohjautui erityisesti järjestelmien arviointiin ja suoritettuihin testeihin. 20. Tilintarkastustuomioistuin katsoo, että toimien laillisuus ja asianmukaisuus on kaiken kaikkiaan varmistettu riittävästi. Tilintarkastustuomioistuin on hyväksynyt tämän kertomuksen Luxemburgissa 22. ja 23. syyskuuta 1999 pitämässään kokouksessa. Tilintarkastustuomioistuimen puolesta Jan O. KARLSSON presidentti Taulukko 1 Varojen ja niiden käytön muuttuminen vuosina 1991 - 1998 >TAULUKON PAIKKA> Taulukko 2 EHTY:n toiminnallisen talousarvion rahoittamiseen tarkoitetun varauksen muutokset vuonna 1998 >TAULUKON PAIKKA> Taulukko 3 EHTY:n omien varojen kehitys vuonna 1998 >TAULUKON PAIKKA> Taulukko 4 Yhteenveto EHTY:n taseen kehityksestä ennen voiton käyttöä 31.12.1997 - 31.12.1998 >TAULUKON PAIKKA> Taulukko 5 EHTY:n maksamat 54, 56 ja 95 artiklaan perustuvat lainat vuosina 1989 - 1998 >TAULUKON PAIKKA> Taulukko 6 EHTY:n likvidien varojen ja niiden pääasiallisten vastaerien kehitys 31.12.1997 - 31.12.1998 >TAULUKON PAIKKA> (1) Neuvoston direktiivi 89/647/ETY, annettu 18 päivänä joulukuuta 1989, luottolaitosten vakavaraisuussuhteesta (EYVL L 386, 30.12.1989, s. 14). (2) EHTY:n perustamissopimuksen päättymistä ja rahoitustoimintaa koskevat kysymykset (PV (96) 1306). Asiakirjoihin SEC(96)1492 - 1492/3 perustuva keskustelu. (3) Neuvoston direktiivi 92/121/ETY, annettu 21 päivänä joulukuuta 1992, luottolaitosten suurten riskikeskittymien valvonnasta ja tarkastamisesta (EYVL L 29, 5.2.1993, s. 1). (4) EHTY:n varainhoitovuotta 1994 koskeva vuosikertomus (EYVL C 329, 7.12.1995, s. 3). EHTY:n varainhoitovuotta 1995 koskeva vuosikertomus (EYVL C 377, 13.12.1996, s. 3). Nämä rajoitukset koskevat EHTY:n sitoumuksia yhden ja saman osapuolen (asiakkaan tai asiakasryhmän) kanssa: a) yhden ainoan kolmannen osapuolen kanssa tehtyjen sitoumusten kokonaismäärä saa olla enintään 25 prosenttia EHTY:n omien varojen määrästä, b) "suurten riskikeskittymien" kokonaismäärä saa olla enintään 800 prosenttia samaisista omista varoista. "Suuri riskikeskittymä" on kyseessä silloin, kun yhden ainoan kolmannen osapuolen kanssa tehtyjen sitoumusten kokonaismäärä on vähintään 10 prosenttia mainituista omista varoista. (5) Neuvoston direktiivi 93/6/ETY, annettu 15 päivänä maaliskuuta 1993, sijoituspalveluyritysten ja luottolaitosten omien varojen riittävyydestä (EYVL L 141, 11.6.1993, s. 1). (6) Neljäs neuvoston direktiivi, annettu 25 päivänä heinäkuuta 1978, perustamissopimuksen 54 artiklan 3 kohdan g alakohdan nojalla, yhtiömuodoltaan tietynlaisten yhtiöiden tilinpäätöksistä (78/660/ETY) (EYVL L 222, 14.8.1978). Neuvoston direktiivi 86/635/ETY, annettu 8 päivänä joulukuuta 1986, pankkien ja muiden rahoituslaitosten tilinpäätöksestä ja konsolidoidusta tilinpäätöksestä (EYVL L 372, 31.12.1986). (7) EHTY:n tilinpäätös 31 päivänä joulukuuta 1998: lainojen kohdennetut luottotappiovaraukset (130 miljoonaa ecua, liitetietojen kohta 5.1). (8) EHTY:n tilinpäätös 31 päivänä joulukuuta 1998, liitetietojen kohdan 6.2 alakohta b. (9) Ensiluokkaisiksi vakuuksiksi katsotaan EU:n jäsenvaltioiden myöntämät tai vastaavat (jäsenvaltioiden julkisen sektorin laitosten ja teollisuusryhmittymien) takaukset sekä pankkitakaukset. (10) Otto- ja antolainauspolitiikan muutos EHTY:n perustamissopimuksen päättymisen vuoksi (EYVL C 175, 28.6.1994). (11) Asiakirja SEC (98) 967 lopullinen. (12) Tämän kasvun syyt on esitetty EHTY:n varainhoitovuotta 1997 koskevan vuosikertomuksen kohdassa 1.8 (EYVL C 352, 18.11.1998). (13) Otto- ja antolainauspolitiikan muutos EHTY:n perustamissopimuksen päättymisen vuoksi (EYVL C 175, 28.6.1994). (14) EHTY:n tilinpäätös 31 päivänä joulukuuta 1998 (EYVL C 240, 25.8.1999). (15) Kertomus EHTY:n tilinpäätöksestä 31 päivänä joulukuuta 1998 (EYVL C 240, 25.8.1999). KOMISSION VASTAUS Komissiolla ei ole mitään huomautettavaa. Komissio on tyytyväinen siihen, että tilintarkastustuomioistuimen kertomukseen ei sisälly mitään kritiikkiä ja että myönteisen tarkastuslausuman antamista on ehdotettu.